2004/95/EY: Komission päätös, tehty 20 päivänä tammikuuta 2004, luvan antamisesta jäsenvaltioille säätää poikkeuksista neuvoston direktiivin 2000/29/EY mukaiseen kasvien terveystodistusta koskevaan vaatimukseen Kanadasta peräisin olevan lämpökäsitellyn havupuutavaran osalta (tiedoksiannettu numerolla K(2004) 65)



Virallinen lehti nro L 028 , 31/01/2004 s. 0022 - 0025



Komission päätös, tehty 20 päivänä tammikuuta 2004, luvan antamisesta jäsenvaltioille säätää poikkeuksista neuvoston direktiivin 2000/29/EY mukaiseen kasvien terveystodistusta koskevaan vaatimukseen Kanadasta peräisin olevan lämpökäsitellyn havupuutavaran osalta (tiedoksiannettu numerolla K(2004) 65) (2004/95/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY(1), sellaisena kuin se on viimeksi muutettuna komission direktiivillä 2003/116/EY(2), ja erityisesti sen 15 artiklan 1 kohdan toisen luetelmakohdan, sekä katsoo seuraavaa: (1) Direktiivissä 2000/29/EY säädetään suojatoimenpiteistä, joilla estetään kasveille ja kasvituotteille haitallisten organismien kulkeutuminen yhteisöön kolmansista maista. (2) Kanadasta peräisin olevaa havupuista (Coniferales) tuotettua puutavaraa ei direktiivin 2000/29/EY mukaisesti saa tuoda yhteisöön tiettyjä poikkeustapauksia lukuun ottamatta, ellei sen mukana ole kyseisessä direktiivissä säädettyä virallista kasvien terveystodistusta. (3) Direktiivin 2000/29/EY mukaisesti kyseisestä säännöstä voidaan poiketa, jos vaihtoehtoisilla asiakirjoilla tai merkinnöillä varmistetaan vastaavat takeet. (4) Kanadasta peräisin olevaa havupuutavaraa tuodaan yhteisöön. Kanadassa ei kuitenkaan yleensä käytetä kasvien terveystodistuksia. (5) Komissio on todennut Kanadan toimittamien ja maahan syyskuussa 2002 tehdyn selvitysmatkan aikana kerättyjen tietojen perusteella, että Kanadan elintarviketarkastusvirasto (Canadian Food Inspection Agency, CFIA) on perustanut erityisen ohjelman lämpökäsitellyn puutavaran sertifiointia varten (Canadian Heat Treated Wood Products Certification Program, CHTWPCP). Ohjelma sisältää hyväksyntä-, seuranta- ja tunnistusjärjestelmän, jota sovelletaan yhteisöön vietäväksi tarkoitettuun lämpökäsiteltyyn puutavaraan. (6) Komissio on todennut, että Kanadan CHTWPCP-ohjelma riittää varmistamaan, että puutavaraa käsitellään lämpökäsittelyllä niin kauan, että haitalliset organismit eli Bursaphelenchus xylophilus (Steiner et Buhrer) Nickle et al. ja sen vektorit tuhoutuvat, jolloin haitallisten organismien leviämisestä yhteisöön ei ole vaaraa. (7) Komissio on niin ikään todennut, että kaikki puutavara merkitään CFIA:n hyväksymällä erityisellä Kiln Dried - Heat-Treated (KD-HT) -sertifiointimerkinnällä, jossa on sen laitoksen rekisteröintinumero, jonka CFIA on rekisteröinyt ja hyväksynyt tuottamaan, käsittelemään tai viemään maasta lämpökäsiteltyä puutavaraa CHTWPCP-ohjelmassa vahvistettujen erittelyjen mukaisesti. (8) Jäsenvaltioille olisi edellisen vuoksi myönnettävä lupa säätää poikkeuksista, joiden nojalla yhteisöön voitaisiin tuoda puutavaraa, joka on merkitty erityisellä KD-HT-sertifiointimerkinnällä vaihtoehtona kasvien terveystodistukselle. (9) Komission olisi pyydettävä Kanadaa toimittamaan saataville kaikki CHTWPCP-ohjelman toimivuuden arvioimiseksi tarvittavat tekniset tiedot. Jäsenvaltioiden olisi lisäksi jatkuvasti arvioitava KD-HT-sertifiointimerkintöjen käyttöä. (10) Tunnistusjärjestelmän hyväksyntä päättyy 1 päivänä heinäkuuta 2005. (11) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Poiketen siitä, mitä direktiivin 2000/29/EY 13 artiklan 1 kohdan ii alakohdassa säädetään, myönnetään jäsenvaltioille lupa säätää poikkeuksista, joiden nojalla yhteisöön saa tämän päätöksen liitteessä vahvistettujen ehtojen täyttyessä tuoda Kanadasta peräisin olevaa puutavaraa, joka on tuotettu neuvoston asetuksen (ETY) N:o 2658/87(3) liitteessä I olevan toisen osan IX jaksossa CN-koodeihin 4407 10 91 , 4407 10 93 tai 4407 10 98 luokitelluista havupuista (Coniferales). 2 artikla Jäsenvaltioiden on ilmoitettava komissiolle ja muille jäsenvaltioille 1 artiklassa myönnetyn luvan hyödyntämisestä. Tuojajäsenvaltioiden on 15 päivään maaliskuuta 2005 mennessä toimitettava komissiolle ja muille jäsenvaltioille tiedot tämän päätöksen mukaisesti tuotujen lähetysten määrästä samoin kuin yksityiskohtainen raportti direktiivin 2000/29/EY 13 a artiklan 1 kohdan b alakohdan mukaisesti vaadituista virallisista tarkastuksista. 3 artikla 1. Jäsenvaltioiden on ilmoitettava komissiolle ja muille jäsenvaltioille kaikista alueelleen tämän päätöksen nojalla tuoduista lähetyksistä, jotka eivät täytä tämän päätöksen liitteessä vahvistettuja ehtoja. 2. Edellä 1 artiklassa myönnetty lupa on kumottava ennen 1 päivää heinäkuuta 2005, jos a) osoittautuu, etteivät tämän päätöksen liitteessä säädetyt edellytykset riitä estämään kasveille tai kasvituotteille haitallisten organismien kulkeutumista yhteisöön; b) jotkin tekijät saattavat haitata CHTWPCP-ohjelman asianmukaista toimintaa Kanadassa. 4 artikla Edellä 1 artiklassa myönnetty lupa on voimassa 1 päivästä helmikuuta 2004. Sen voimassaolo päättyy 1 päivänä heinäkuuta 2005. 5 artikla Tämä päätös on osoitettu kaikille jäsenvaltioille. Tehty Brysselissä 20 päivänä tammikuuta 2004. Komission puolesta David Byrne Komission jäsen (1) EYVL L 169, 10.7.2000, s. 1. (2) EUVL L 321, 6.12.2003, s. 36. (3) EYVL L 256, 7.9.1987, s. 1, asetus sellaisena kuin se on viimeksi muutettuna komission asetuksella (EY) N:o 2344/2003 (EUVL L 346, 31.12.2003, s. 38). LIITE OSA I Seuraavassa luetellaan ne tämän päätöksen 1 artiklassa tarkoitetut ehdot, joiden täyttyessä jäsenvaltiot voivat säätää poikkeuksista, joiden nojalla yhteisöön saa tuoda Kanadasta peräisin olevaa puutavaraa, joka on tuotettu neuvoston asetuksen (ETY) N:o 2658/87 liitteessä I olevan toisen osan IX jaksossa CN-koodeihin 4407 10 91 , 4407 10 93 tai 4407 10 98 luokitelluista havupuista (Coniferales): 1. Puutavaran täytyy olla tuotettu laitoksessa, jonka Canadian Food Inspection Agency (CFIA) on rekisteröinyt ja hyväksynyt osallistumaan "Canadian Heat Treated Wood Products Certification Program" -ohjelmaan (CHTWPCP). Luettelo CHTWPCP-ohjelman osallistujiksi rekisteröidyistä ja hyväksytyistä laitoksista on annettava komission käyttöön sekä sijoitettava CFIA:n viralliselle web-sivustolle (www.inspection.gc.ca), jossa sitä on pidettävä yllä. 2. Puutavaralle on täytynyt tehdä riittävän pituinen lämpökäsittely siten, että puun ytimen lämpötila on noussut vähintään 56 celsiusasteeseen 30 minuutin ajaksi, uunissa, jonka CFIA:n CHTWPCP-ohjelmaa varten hyväksymä tarkastuselin (jäljempänä "tarkastuselin") on tarkoitusta varten testannut ja hyväksynyt. Kunkin puutavaraerän lämpökäsittelyn kesto ja lämpötila on kirjattava kalibroidulla laitteella, jonka senkin täytyy olla tarkastuselimen testaama ja hyväksymä. 3. Kun 2 kohdassa vahvistetut ehdot ovat täyttyneet, kuhunkin puutavarakappaleeseen on tehtävä erityinen sertifiointimerkintä, joka sisältää kirjaimet KD-HT (uunikuivattu - lämpökäsitelty) (jäljempänä "sertifiointimerkintä") ja sen laitoksen rekisteröintinumeron, jonka CFIA on rekisteröinyt ja hyväksynyt tuottamaan, käsittelemään tai viemään maasta lämpökäsiteltyä puutavaraa CHTWPCP-ohjelmassa vahvistettujen erittelyjen mukaisesti. Sertifiointimerkintä on tehtävä kuhunkin kappaleeseen ainakin yhdelle sen leveälle kyljelle; jos laudat kootaan nipuksi, merkintöjen on oltava selvästi näkyvissä lautojen ulkopinnoilla. Sertifiointimerkinnän on oltava pysyvä ja luettava, CFIA:n hyväksymä sekä osassa II olevan mallin mukainen. Jos puutavaraniput toimitetaan käärittyinä, jolloin sertifiointimerkinnät eivät ole näkyvissä, merkintä on tehtävä myös kääreeseen. Merkintä on sijoitettava kunkin puutavaranipun yhden pituussuuntaisen kyljen oikeaan yläneljännekseen, ja sen on oltava osassa II olevan mallin mukainen. 4. Tarkastuselimen on perustettava tarkastusjärjestelmä, jolla varmistetaan, että tässä liitteessä vahvistetut ehdot täyttyvät. Komissiolle on annettava tiedot siitä, miten CFIA toteuttaa kyseistä tarkastusjärjestelmää. 5. Edellä 4 kohdassa tarkoitetussa järjestelmässä on määrättävä, että CFIA:n tarkastajat seuraavat 1 kohdassa tarkoitettujen laitosten toimintaa ja tarkastavat satunnaisesti lähetyksiä ennen niiden lähettämistä valvoakseen erityisesti 3 ja 6 kohtien noudattamista. Komissiolle on annettava tiedot siitä, miten CFIA toteuttaa kyseistä tarkastusjärjestelmää. 6. CHTWPCP-järjestelmän piiriin tulevan, Euroopan yhteisöön vietäväksi tarkoitetun puutavaran mukana on oltava kaupalliset asiakirjat, jotka on tarkoitettu esitettäviksi yhteisön tulliviranomaisille tullimuodollisuuksien suorittamista varten siinä paikassa, jossa tavara saapuu yhteisöön. Asiakirjat on vahvistettava seuraavalla vakuutuksella: "Tämän lähetyksen sisältämä puutavara täyttää Kanadan CHTWPCP-ohjelman vaatimukset ja päätöksessä 2004/95/EY vahvistetut ehdot." Maahantuojan on annettava kaupallisissa asiakirjoissa tarkoitetut tiedot direktiivin 2000/29/EY 2 artiklan 1 kohdan g alakohdassa tarkoitetulle vastuussa olevalle viralliselle toimielimelle siinä paikassa, jossa tavara saapuu yhteisöön. Vakuutuksen voi antaa ainoastaan CFIA:n sitä varten valtuuttama rahtaaja tai muu henkilö. Luettelo valtuutetuista rahtaajista ja muista henkilöistä on annettava komission käyttöön sekä sijoitettava CFIA:n viralliselle web-sivustolle, jossa sitä on pidettävä yllä. OSA II Sertifiointimerkintöjen mallit 1. Kuhunkin lämpökäsiteltyyn puutavarakappaleeseen tehtävä sertifiointimerkintä >PIC FILE= "L_2004028FI.002501.TIF"> 2. Nippuun tai pakkauskääreeseen tehtävä sertifiointimerkintä >PIC FILE= "L_2004028FI.002502.TIF">